
ORDIN nr. _______
„___” ______________ 2026

privind aprobarea Instrucțiunii privind procedura de examinare preliminară a plângerilor adresate Centrului Național pentru Protecția Datelor cu Caracter Personal


În temeiul art. 65 alin. (1) lit. d) și art. 80 din Legea nr. 195/2024 privind protecția datelor cu caracter personal (Monitorul Oficial al Republicii Moldova, 2024, Nr. 367-396, art. 574), 

[bookmark: _Hlk101178474]ORDON:

1. Se aprobă Instrucțiunea privind procedura de examinare preliminară a plângerilor adresate Centrului Național pentru Protecția Datelor cu Caracter Personal, conform anexei.

2. Prezentul ordin se publică în Monitorul Oficial al Republicii Moldova.




Victoria MUNTEAN
Director














Aprobat
prin Ordinul Directorului Centrului Național pentru Protecția Datelor cu Caracter Personal nr._______ /2026



[bookmark: _Hlk235516422][bookmark: _Hlk226636894][bookmark: _Hlk229554417]Instrucțiunea privind procedura de examinare preliminară a plângerilor adresate Centrului Național pentru Protecția Datelor cu Caracter Personal

I. Dispoziții generale

[bookmark: _Hlk234223981]1. Instrucțiunea privind procedura de examinare preliminară a plângerilor adresate Centrului Național pentru Protecția Datelor cu Caracter Personal este elaborată în scopul implementării Legii nr. 195/2024 privind protecția datelor cu caracter personal și Legii  nr. 160/2026 privind protecția datelor cu caracter personal prelucrate în scopul prevenirii și combaterii infracțiunilor.
2. Prezenta procedură reglementează etapele și condițiile de desfășurare a examinării preliminare a plângerilor adresate Centrului Național pentru Protecția Datelor cu Caracter Personal (denumit în continuare Centrul), având ca obiect pretinse încălcări ale legislației privind protecția datelor cu caracter personal.
3. Plângerea reprezintă adresarea persoanei vizate prin care deplânge că prelucrarea datelor sale nu este conformă cu cerințele legislației privind protecția datelor cu caracter personal.
4. Prezenta procedură se aplică exclusiv în cadrul activității subdiviziunii/lor responsabile cu atribuții privind examinarea preliminară a plângerilor, conform Regulamentului de organizare și funcționare a Centrului.
5. Depunerea plângerilor în modul prevăzut de lege nu atrage în mod obligatoriu declanșarea unor investigații, în conformitate cu prevederile art. 78 alin. (2) din Legea nr. 195/2024 privind protecția datelor cu caracter personal.

II. Condiții procedurale privind adresarea unei plângeri admisibile

6. Plângerea adresată Centrului trebuie formulată în scris, cu respectarea condițiilor prevăzute de Legea nr. 195/2024 şi de prezenta instrucțiune.
7. Termenul de prescripție pentru depunerea plângerii este de un an de la data la care persoana putea să ia cunoștință de presupusa încălcare, însă nu mai târziu de 3 ani de la data presupusei încălcări.
8. Plângerea se depune la sediul Centrului sau poate fi transmisă prin poştă, inclusiv cea electronică, ori prin utilizarea formularului electronic, disponibil pe pagina de internet a Centrului.
9. Plângerea se înaintează personal sau prin reprezentant, cu anexarea împuternicirii emise în condițiile legii.
10. Persoana vizată are dreptul de a mandata un organism, o organizație sau o asociație fără scop lucrativ, care au fost constituite în mod corespunzător în conformitate cu legislația, ale căror obiective statutare sunt de interes public, care sunt active în domeniul protecției drepturilor și libertăților persoanelor vizate în ceea ce privește protecția datelor lor cu caracter personal, să depună plângerea în numele său, să exercite în numele său drepturile menționate la art. 72–74 din Legea nr. 195/2024, precum și să exercite în numele său dreptul de a primi despăgubiri menționat la art. 76 din Legea nr. 195/2024, corespunzător procedurilor stabilite de actele normative.
În acest caz, persoana mandatată trebuie să dovedească faptul că un organism, o organizație sau o asociație fără scop lucrativ au fost constituite legal, cu un statut ce prevede obiective de interes public şi că sunt active în domeniul protecţiei drepturilor şi libertăţilor persoanelor vizate în ceea ce priveşte protecţia datelor lor cu caracter personal. La plângere se anexează inclusiv împuternicirile de reprezentare, după caz, din care să rezulte drepturile acordate de persoana vizată, statutul organismului/organizaţiei/asociaţiei, precum şi dovezi privind activitatea acestora în domeniul protecţiei drepturilor şi libertăţilor persoanelor vizate în ceea ce priveşte protecţia datelor lor cu caracter personal.
11. Plângerea adresată Centrului trebuie să fie formulată în mod clar, complet și motivat, astfel încât să permită examinarea preliminară efectivă a cauzei.
12. Pentru primirea şi înregistrarea valabilă a plângerii este obligatorie furnizarea următoarelor date ale persoanei vizate: nume, prenume, domiciliul. În cazul în care plângerea este depusă electronic este obligatorie furnizarea adresei de poştă electronică a persoanei vizate.
În cazul plângerii înaintate prin reprezentant, în afara datelor persoanei vizate este obligatorie şi furnizarea următoarelor date ale reprezentantului: nume şi prenume/denumire, adresă poştală de corespondenţă/sediu, adresă de poştă electronică, număr de telefon, număr de înregistrare în registrul asociaţiilor şi fundaţiilor, dacă este cazul.
13. Plângerea trimisă trebuie să conțină semnătura persoanei vizate sau a reprezentantului său legal ori împuternicit, iar în cazul plângerii transmise în formă electronică – semnătura electronică.
14. Este obligatorie furnizarea datelor de identificare ale operatorului reclamat sau a persoanei împuternicite reclamate, precum numele şi prenumele/denumirea, adresa/sediul, sau cel puţin informaţiile disponibile deţinute de petiţionar, în vederea identificării acestora.
15. La depunerea plângerii este obligatorie precizarea detaliată a obiectului acesteia, specificarea tuturor circumstanţelor de fapt şi de drept referitoare la pretinsa încălcare a legislaţiei privind prelucrarea datelor cu caracter personal în legătură cu persoana vizată, a demersurilor întreprinse de persoana vizată în raport cu operatorul reclamat sau persoana împuternicită reclamată, după caz, a informaţiilor disponibile pentru susţinerea afirmaţiilor, precum şi anexarea de documente şi probe pe care autorul le consideră utile în susţinerea plângerii sale.
16. În cazul în care, obiectul plângerii a fost examinat sau se examinează de o instanţă de judecată ori dacă autorul plângerii a întreprins alte măsuri administrative, inclusiv, după caz, rezultatul lor, aduce aceste aspecte la cunoştinţa Centrului. În caz afirmativ, în plângere se menţionează denumirea instanţei sau entității, numărul dosarului, plîngerii respective.
17. Persoanele vizate şi, după caz, reprezentanţii acestora, îşi asumă răspunderea că toate informaţiile furnizate prin depunerea plângerilor sunt reale şi corecte.
18. Fără a se aduce atingere posibilităţii de a se adresa cu plângere Centrului, persoanele vizate au dreptul de a se adresa instanţei competente pentru apărarea drepturilor garantate de legislaţia aplicabilă, care le-au fost încălcate.





III. Condiții privind analizarea şi soluționarea plângerilor

19. La recepționarea unei plângeri din partea persoanei vizate, persoana responsabilă de examinarea plângerii va verifica întrunirea cumulativă a condițiilor de admisibilitate, a competenței Centrului, a domeniul de aplicare a legii, a termenelor prevăzute de legislația privind protecția datelor cu caracter personal, inclusiv a prevederilor art. 2, 3, art. 72 alin. (2) și (3) și art. 79 din Legea nr. 195/2024.
20. Plângerea anonimă sau cea depusă fără indicarea adresei poștale ori electronice a persoanei vizate nu se examinează, fiind întocmită o notă în acest sens, cu aprobarea acesteia de către conducerea Centrului.
Persoana vizată este informată, în măsura în care aceasta poate fi identificată.
21. În cazul în care persona vizată omite realizarea drepturilor sale, Centrul informează despre necesitatea adresării în prealabil față de operator sau persoana împuternicită de operator. Plângerea este admisibilă în cazul în care operatorul nu a răspuns în termenul legal sau dacă răspunsul primit este considerat nesatisfăcător.
22. În cazul în care plîngerea formează obiectul unei proceduri administrative sau judiciare pendinte, în temeiul art. 81 din Codul administrativ, se propune suspendarea examinării printr-o notă motivată privind argumentarea necesității suspendării procedurii până la emiterea actului respectiv, cu aprobarea acesteia de către conducerea Centrului și cu informarea persoanei vizate.
23. În cazul în care plângerea nu corespunde cerințelor prevăzute, Centrul notifică persoana vizată sau reprezentantul acesteia cu privire la neajunsurile constatate, indicând:
a) elementele lipsă sau incomplete;
b) actele sau probele ce urmează a fi depuse;
c) termenul rezonabil acordat pentru înlăturarea neajunsurilor, care nu poate fi mai mic de 10 zile lucrătoare și nici mai mare de 20 zile lucrătoare;
d) consecințele neînlăturării neajunsurilor în termenul acordat.
24. În cazul în care există dovada recepționării de către semnatarul plângerii a demersului Centrului privind înlăturarea neajunsurilor constatate, însă lipsește o comunicare din partea acestuia în termenul acordat, în temeiul art. 76 alin. (2) Cod administrativ, plângerea nu se va examina. Despre acest fapt va fi informată persoana vizată, cu indicarea posibilității contestării răspunsului cu cerere prealabilă în adresa Centrului, în termen de 30 zile de la comunicarea sau notificarea acestuia, în corespundere cu art. 124 din Codul administrativ. 
25. Dacă nu există dovada privind confirmarea recepționării de către persoana vizată a demersului Centrului de înlăturare a neajunsurilor constatate, respectivul demers va fi repetat o singură dată. Ulterior, în lipsa răspunsului și/sau a dovezii privind confirmarea recepționării de către persoana vizată, în temeiul art. 76 alin. (2) Cod administrativ, Centru nu va examina plângerea, fiind întocmită o notă în acest sens. 
26. În cazul în care persoana vizată care a inițiat procedura administrativă nu prezintă documentele sau dovezile solicitate de Centru în termenele rezonabile stabilite de acesta, în temeiul art. 78 alin. (3) Cod administrativ, se constată renunțarea tacită la procedură, fapt despre care se va informa printr-un răspuns persoana vizată, care va integra posibilitatea contestării răspunsului cu cerere prealabilă în adresa Centrului, în termen de 30 de zile de la comunicarea sau notificarea acestuia, în corespundere cu art. 124 din Codul administrativ.
27. În cazul în care neajunsurile sunt înlăturate în termenul acordat, examinarea preliminară se reia. Termenul de examinare a plângerii se suspendă pe perioada cuprinsă între data comunicării demersului Centrului privind înlăturarea neajunsurilor și data depunerii actelor corespunzătoare. Perioada de suspendare nu se include în calculul termenului de 30 de zile pentru examinarea preliminară a plângerii.
28. În cazul în care, din informațiile prezentate de autorul plângerii și din alte informații relevante disponibile Centrului, nu există temeiuri rezonabile pentru a suspecta o încălcare a legislației privind protecția datelor cu caracter personal, Centrul respinge plângerea și informează prin răspuns persoana vizată.
29. La respingerea unei plângeri pe motiv că fapta sesizată nu contravine legislaţiei privind prelucrarea datelor cu caracter personal sau nu intră în domeniul de aplicare a acesteia, Centrul nu este obligat să ţină cont de circumstanţele care nu i-au fost aduse la cunoştinţă de către autorul plângerii.
30. În cazul în care, în urma examinării preliminare, sunt identificate circumstanțe care justifică în mod rezonabil suspiciunea unei încălcări a legislației, se propune inițierea investigației, în conformitate cu art. 81 din Legea nr. 195/2024. 
31. Propunerea de inițierea a investigației se înaintează conducerii Centrului pentru examinare și luarea deciziei privind efectuarea investigației. În cazul în care plângerea este declarată admisibilă, conducerea autorității dispune efectuarea investigației și transmiterea plângerii subdiviziunii responsabile, în vederea desfășurării acesteia. Rezoluția conducerii privind efectuarea investigației este obligatorie pentru subdiviziunea responsabilă și servește temei de elaborare a dispoziției de inițierea a investigației conform Regulamentului privind efectuarea investigației, fără a aduce atingere competenței acesteia de a desfășura investigația, de a aprecia circumstanțele de fapt și informațiile relevante și de a formula, potrivit cadrului normativ aplicabil, proiectul deciziei care urmează a fi emis la finalizarea investigației.
32. Dacă, în procesul examinării preliminare, există bănuieli rezonabile privind săvârșirea unei infracțiuni, Centrul sesizează organul de urmărire penală competent.
33. În cazul în care un petiţionar adresează mai multe plângeri, pentru reclamarea aceleiaşi chestiuni, acestea se conexează, petiţionarul urmând să primească un singur răspuns care face referire la toate petiţiile recepționate.
34. În cazul în care petiţionarul revine cu o nouă plângere prin care reclamă aceleaşi aspecte semnalate într-o petiţie anterioară la care a primit răspuns, plângerea se anexează la prima petiţie şi se clasează, despre care fapt se informează petiționarul.


IV. Dispoziții finale

35. Plângerea poate fi depusă utilizând formular-tip pentru depunerea plângerii pus la dispoziția publicului, la sediul Centrului, cât și în format electronic, pe pagina oficială de internet, fără a exclude alte mijloace de comunicare.
36. Toate documentele și informațiile primite în cadrul procedurii de examinare preliminară sunt confidențiale și sunt utilizate exclusiv în scopul soluționării plângerii.
[bookmark: _Hlk234223325]37. Prezenta instrucțiune se completează cu dispozițiile Legii nr. 195/2024 privind protecția datelor cu caracter personal, ale Codului administrativ, precum și ale altor acte normative aplicabile.

